Bündnis Sahra Wagenknecht

Bündnis Sahra Wagenknecht (BSW) on saksalainen puoluehanke, joka pyrkii perustamaan uuden vasemmistopuolueen alkuvuodesta 2024. BSW on Die Linke -puolueesta irtaantunut sirpaleryhmä. Sahra Wagenknecht ja yhdeksän muuta liittopäiväedustajaa erosivat Linkestä. Lisäksi puoluehanke saa kannatusta Wagenknechtin 2018–2019 johtamasta Aufstehen-vasemmistoliikkeestä. BSW on taloudellisesti vasemmistolainen mutta sosiokulttuurisissa kysymyksissä arvokonservatiivinen.

Venäläinen media on luonnehtinut BSW:tä kansallisbolsevistiseksi puolueeksi. Koska vuoden 2021 vaaleissa viranomaiset eväsivät Saksalaisen kommunistisen puolueen (DKP) osallistumisen vaaleihin, BSW:n ideologia on jokin muu. Toisaalta eväämisprosessi koskee vain puolueita joilla on alle viisi edustajaa.

Historia
Puoluehankkeen alku ajoittuu samaan aikaan kun Ranskassa vasemmistolainen tuore Kansan unioni (NUPES) hajosi, kun sen johtohahmo ei suostunut kutsumaan Hamasia terroristeiksi. Wagenknecht kannattaa solidaarisuutta Israelin kanssa.

Lokakuussa 2023 Wagenknecht ilmoitti aikovansa luoda uuden puolueen yhdessä useiden muiden Vasemmisto-puolueesta loikanneiden kanssa. Hänen mukaansa puolueen tarkoitus on muuttaa Saksan poliittista kenttää tarjoamalla sekä vasemmistoon että oikeistoon turhautuneille äänestäjille uusi vaikuttamiskanava ja haastaa Olaf Scholzin hallituksen politiikkaa. Edellisenä vuonna Bild-lehden julkaiseman ja Insa-tutkimuskeskuksen teettämän mielipidekyselyn mukaan 10 prosenttia kyselyn vastaajista äänestäisi Wagenknechtin uutta puoluetta varmasti ja 30 prosenttia voisi kuvitella äänestävänsä sitä. Puolueen on arvoitu vetoavan etenkin äärioikeistolaisen Vaihtoehto Saksalle -puolueen kannattajiin. Wagenknecht on irtisanoutunut yhteistyön mahdollisuudesta sen kanssa.

Ideologia ja tavoitteet
Wagenknecht on syyttänyt vasemmistoa, ja etenkin vihreitä, elitismistä ja tavallisen kansan hylkäämisestä. Hänen mukaansa vasemmisto keskittyy liiaksi identiteettipoliittisiin ”woke-kysymyksiin”, kuten sukupuolineutraalin kielen edistämiseen. Hän on vaatinut maahanmuuttopolitiikan tiukentamista ja arvostellut vihreää siirtymää. Hän on myös haastanut vasemmistopuolueet taloudellisissa kysymyksissä, väittäen etteivät ne huomioi riittävästi saksalaisten yritysten asioita.

Reaktiot Linke-puolueessa

Linken puheenjohtaja Martin Schirdewan on arvellut, että Wagenknechtin puolue siirtyy niin oikealle, että se kilpailee äänestäjistä pikemmin äärioikeistolaisen Vaihtoehto Saksalle (AfD) -puolueen kuin Linken kanssa.

Lähteet

Saksan politiikka